Hegedüs Géza

Ábrahám regéje

(Részlet)

Krónikás ének huszonnégy szakaszban

Fapadoskonyv.hu

Borító: Rimanóczy Andrea

ISBN 978-963-299-711-7

I.

A szent emlék ezüst ködébe hullt,

monda-őrizte történelmi múlt

velünk jön nemzedékről nemzedékre,

hogy minden új kor újra felidézze

a nem halandó régelmúltakat.

Bár ezerév ezerévre haladt,

a nagy idők mélyéről néz reám

a legelső pásztorhős: Ábrahám.

Emléke el nem múlik már soha:

az egy-isten-hit első bajnoka,

a bálványok első ellenfele –

ennek emlékét őrzi a neve.

A hitvallások őselődje lett:

Mózes, majd Jézus, aztán Mohamed

benne ismerte meg a kezdetet.

Egy új értelem vele született.

História! tanító kedvű asszony,

figyelmed mondák fölött is virrasszon,

hozzád fohászkodom, hogy adj erőt

idézni időtlenné múlt időt

s hőskölteményként újra élni át

a hitregébe rejtett krónikát.